b"\n_START_ARTICLE_\nEspermatog\xc3\xa8nesi\n_START_SECTION_\nFase proliferativa: 26 dies\n_START_PARAGRAPH_\nLes c\xc3\xa8l\xc2\xb7lules germinals primordials, es multipliquen mitjan\xc3\xa7ant mitosi. Quan arriba la maduresa sexual, augmenten els nivells de testosterona i les c\xc3\xa8l\xc2\xb7lules germinals primordials es diferencien per a formar espermatog\xc3\xb2nies. Hi ha successives mitosis, tanmateix la citocinesi no s'acaba de completar, de manera que cada espermatog\xc3\xb2nia es transforma en espermat\xc3\xb2cits primaris units per ponts citoplasm\xc3\xa0tics (sincitis). En total queden unides pel s\xc3\xadncit 64 c\xc3\xa8l\xc2\xb7lules o m\xc3\xa9s.\n_START_SECTION_\nEspermiog\xc3\xa8nesi: 23 dies\n_START_PARAGRAPH_\nEn aquesta etapa, l'esperm\xc3\xa0tida es diferencia per tal d'esdevenir un espermatozoide madur._NEWLINE_El 1r canvi que pateixen a l'acabar la 2a divisi\xc3\xb3 mei\xc3\xb2tica \xc3\xa9s una intensificaci\xc3\xb3 en els processos de s\xc3\xadntesi proteica i, per tant, un augment en el volum de l'aparell de Golgi i dels reticles endoplasm\xc3\xa0tics. Les prote\xc3\xafnes queden emmagatzemades en una ves\xc3\xadcula que es recolza en el nucli i el deforma provocant una invaginaci\xc3\xb3. Aquesta ves\xc3\xadcula s'anomena ves\xc3\xadcula proacros\xc3\xb2mica, precursora de l'acrosoma. T\xc3\xa9 funci\xc3\xb3 enzim\xc3\xa0tica, amb enzims semblants als lisosomals (pH \xc3\xa0cid)._NEWLINE_Tamb\xc3\xa9 s'augmenta la s\xc3\xadntesi de tubulines per part dels ribosomes lliures (que no estan al RE). A\xc3\xa7\xc3\xb2 provoca un augment en el nombre de microt\xc3\xbabuls. Aleshores, un dels centr\xc3\xadols comen\xc3\xa7a a funcionar com a cos basal i organitza els t\xc3\xbabuls per a formar un conjunt axon\xc3\xa8mic (9+2) caracter\xc3\xadstic d'un flagel. El flagel s'ubica en la posici\xc3\xb3 contr\xc3\xa0ria a la ves\xc3\xadcula acros\xc3\xb2mica. La ves\xc3\xadcula acros\xc3\xb2mica marca la posici\xc3\xb3 anterior i el flagel la posterior._NEWLINE_La ves\xc3\xadcula acros\xc3\xb2mica segueix augmentant de volum i canvia la seua forma, s'aplana envoltant parcialment l'extrem anterior del nucli._NEWLINE_L'acrosoma est\xc3\xa0 ple d'enzims. L'axonema continua creixent en longitud. Comencen a produir-se canvis al nucli, que conduiran a una reducci\xc3\xb3 de mida molt gran. Per a fer-ho, s'expulsa del nucli a trav\xc3\xa9s dels porus nuclears tot all\xc3\xb2 que no \xc3\xa9s cromatina. La densitat del nucli augmenta, al microscopi electr\xc3\xb2nic es veu com a una porci\xc3\xb3 mes electrondensa._NEWLINE_Comen\xc3\xa7a la s\xc3\xadntesi d'un nou tipus de prote\xc3\xafnes, les escleroprote\xc3\xafnes, paregudes als filaments intermedis, i es col\xc2\xb7loquen al voltant de l'axonema, prop del cos basal. Formen una estructura de refor\xc3\xa7, 9 columnes proteiques per a refor\xc3\xa7ar el flagel._NEWLINE_Hi ha dos l\xc3\xadnies de canvi:_NEWLINE_Canvis nuclears:_NEWLINE_Hi ha una s\xc3\xa8rie de canvis al nucli de cara a reduir el volum. Abans havia eixit el nucleoplasma i ara se substitueixen les histones per nucleoprote\xc3\xafnes TP2, TP3 i S1. M\xc3\xa9s tard aquestes nucleoprote\xc3\xafnes s\xc3\xb3n substitu\xc3\xafdes per les protamines P1 i P2. Finalment tot l'ADN queda unit a protamines, unes prote\xc3\xafnes b\xc3\xa0siques per\xc3\xb2 amb una c\xc3\xa0rrega neta positiva molt superior a la de les histones, per tal d'afavorir-ne la compactaci\xc3\xb3 i la protecci\xc3\xb3 del DNA. Tot el que no siguen protamines o DNA \xc3\xa9s expulsat. S'arriba al m\xc3\xa0xim grau de compactaci\xc3\xb3. La ves\xc3\xadcula acros\xc3\xb2mica envolta la part anterior del nucli i d\xc3\xb3na hidrodinamisme a la c\xc3\xa8l\xc2\xb7lula per a poder despla\xc3\xa7ar-se millor._NEWLINE_Org\xc3\xa0nuls i citoplasma:_NEWLINE_De tots els org\xc3\xa0nuls sols canvien els mitocondris. Aquests s'agrupen a la porci\xc3\xb3 m\xc3\xa9s proximal del flagel i l'envolten. Els altres org\xc3\xa0nuls es queden on estaven. Com no ho ha transcripci\xc3\xb3, els org\xc3\xa0nuls van degradant-se, es produeix una gemmaci\xc3\xb3 i s'allibera la major part del citoplasma i org\xc3\xa0nuls, formant els cossos residuals."